**RAZVOJNE REŠITVE NA PODROČJU IZBIRE IN RAZVOJA KADROV
V ORGANIH DRŽAVNE UPRAVE**

**Januar 2025**

Spoštovane sodelavke in sodelavci!

V januarju smo v okviru projekta "Priprava, oblikovanje in uporaba razvojnih rešitev na področju izbire in razvoja kadrov v državni upravi" odločno zakorakali v novo leto. Postavili smo temelje za konkretno iskanje razvojnih rešitev in izvedli spodnje aktivnosti.

Nadaljevali smo s pregledom dobrih praks izvajanja zaposlitvenih razgovorov ter analizo kompetenčnih modelov javnih uprav različnih držav EU in mednarodnih organizacij. S pomočjo ugotovitev bomo oblikovali standarde zaposlitvenih razgovorov in iskali načine umeščanja digitalnih kompetenc v kompetenčni model državne uprave.

S sodelavci različnih organov državne uprave smo izvedli več intervjujev, s katerimi smo pridobili ključne povratne informacije o uporabi obstoječega kompetenčnega modela in priročnika. Ugotovitve kažejo na potrebo po vključitvi več digitalnih kompetenc v obstoječi model in večjo promocijo uporabe modela v praksi.

Konec januarja smo izvedli srečanje vodij kadrovskih služb in notranjih trenerjev za podporo uporabi kompetenčnega modela, ki je vključevalo tudi izvedbo dveh dizajnerskih delavnic. Na prvi delavnici smo pridobili izkušnje in predloge za izboljšanje zaposlitvenih razgovorov, na drugi pa smo pogledali izzive, ki jih prinaša digitalna preobrazba in z njo umeščanje digitalnih kompetenc v obstoječi kompetenčni model. Na ta način smo dobili vpogled v razmišljanje in potrebe javnih uslužbencev, kar bo prispevalo k oblikovanju uporabnih razvojnih rešitev. Zadnji del delavnice smo namenili oblikovanju in izbiri predlogov za slogan projekta, ki ga bomo objavili v prihodnji mesečni novici.

****

Zahvaljujemo se vsem, ki ste sodelovali pri aktivnostih, saj vaše prispevke in izkušnje vidimo kot ključen vir idej ter usmeritev, ki prispevajo k oblikovanju učinkovitih rešitev in uspešni izvedbi projekta.

Lepo vas pozdravljamo,

Projektna skupina Ministrstva za javno upravo, Direktorata za javni sektor